# Učiteľ ti môže otvoriť dvere, ale vstúpiť do nich musíš ty sám

Človek, s ktorým sa my ako žiaci stretávame najčastejšie je náš učiteľ. Ak by som si odmyslela rodinu a priateľov, tak učiteľ by určite patril do magického čísla tri. Ako je to teda s tým, čo pre nás učiteľ znamená?

Hovorí sa, že učiteľ nám môže otvoriť dvere, ale to, či do nich vstúpime, závisí iba od nás. Myslím si, že ten správny učiteľ by mal žiakov motivovať, chváliť ich a hlavne im byť blízky. Ja, ako žiačka 8. triedy si uvedomujem, že to, aký typ učiteľa niečo učí, veľmi ovplyvní môj vzťah k jeho predmetu. Automaticky sa jeho predmet pre mňa stáva viac, či menej atraktívny. Prečo je to tak? Je to hlavne z toho dôvodu, lebo každý učiteľ vo svojich rukách drží akýsi kľúč. Tento kľúč je zbierka vedomostí, ktoré odovzdáva mladšej generácií. Čiže dobrý učiteľ, nám môže pomôcť otvoriť dvere k rozvíjaniu našich vlastných schopností, vedomostí a ambícií. Avšak, myslím si, že len tento proces nestačí. Podľa môjho názoru, sa práve žiak musí prinútiť učiť sa aj mimo školského prostredia. Áno, viem, že to pre niektorých môže byť komplikované. Ale učiteľ neučí. On iba vysvetľuje a snaží sa, aby sme pochopili jeho látku. Zvyšok ťažkej práce sa odvíja len od nás. Urobila som si domácu úlohu? Prečítala som si povinný text? Vypracovala som si zadanie? Na tieto otázky, by si mal odpovedať už len každý sám za seba. Dokážu nám však naše vedomosti otvoriť dvere i v budúcnosti? Môžu sa pre nás stať akýmsi zámkom bez kľúča? Na túto otázku neviem nájsť žiadnu odpoveď. Mnoho názorov v mojom okolí pozostáva z toho, že naše školstvo potrebuje modernizáciu. A ja s tým súhlasím, pretože i dnešná doba sa stále posúva vpred. A to, čo platilo kedysi, dnes už platiť nemusí.

Svoju úvahu by som rada ukončila myšlienkou zameranou do budúcnosti. Učiteľ nám môže otvoriť dvere a my do nich môžeme vstúpiť. Avšak, čo nás čaká za dverami? Sme naozaj pripravení na skutočný život?